Hoe verduidelik jy nou dít? | Netwerk24
Hoe verduidelik jy nou dít?
Deur Hannes Noëth 27 November 2019 06:00
Een woord, twee verskillende uitkomste. Woorde werk mos dikwels so.
Ek beleef hoe ’n woord op een dag met twee betekenisse gebruik word en besef hoe maklik dinge onderstebo kan word en deurmekaar kan lyk – al is dit dalk nie so deurmekaar nie. Die eerste is positief, die ander negatief.
Geesdriftig werk ’n jong man saam met sy pa aan hul voertuig en sê: “Pa moenie net doen nie – verduidelik. Verduidelik vir my.”
Die pa vergeet so ’n bietjie as hy aan die werk raak, maar as hy herinner word, besef hy dit is nodig en hy verduidelik.
Hy maak dit wat onduidelik is, duidelik. Hy dra kennis oor.
Dit is positief.
Kort daarna beleef ek die ander voorbeeld wanneer ’n vrou in die winkel vir haar man sê: “Verduidelik!”
Ek dink aan die pa en seun. Ek dink aan die vrou.
Sy is negatief. Dít wat onduidelik is, wil sy nie duidelik hê nie. Sy vra rekenskap. Sy vra ’n antwoord. Haar “verduidelik” is negatief.
Ons hou nie daarvan om onsself te verduidelik nie.
Wat maak verduidelik so moeilik? Die maklike misverstand rondom dit.
Moet jy verduidelik omdat iemand nie verstaan nie, of moet jy verduidelik omdat jou optrede onder verdenking is?
Die antwoord lê in hoe verduideliking gevra word.
’n Bepaalde wyse vra positief en verlang ’n positiewe antwoord; die ander vra negatief en verwag nie regtig ’n antwoord nie.
Hoekom is hierdie nou eintlik belangrik?
Dikwels is dit nie die antwoord wat belangrik is nie, maar die vraag.
Wat en hoe gevra word.